b'\n_START_ARTICLE_\nTexans\n_START_PARAGRAPH_\nEls texans o jeans (de l\'angl\xc3\xa8s jeans o blue jeans), o a voltes "vaquers", s\xc3\xb3n un tipus de pantal\xc3\xb3 fet amb un teixit de cot\xc3\xb3 bastant resistent anomenat denim, t\xc3\xadpicament blau; quant al disseny, el tex\xc3\xa0 es caracteritza per ser llarg i recte, amb costures vistes, refor\xc3\xa7os de petits reblons, pres\xc3\xa8ncia de cinc butxaques (dues butxaques frontals de biaix, dues de posteriors aplicades i una butxaqueta de rellotge) i baixos rematats amb vora (naturalment, amb costura vista). _NEWLINE_Creats el 1872 per Levi Strauss, un comerciant jueu estatunidenc d\'origen alemany, originalment els texans eren una pe\xc3\xa7a de roba de treball, d\'\xc3\xbas circumscrit als EUA, i de disseny bastant balder; per\xc3\xb2 a partir de la d\xc3\xa8cada de 1950 es comen\xc3\xa7aren a imposar com a pe\xc3\xa7a emblem\xc3\xa0tica de moda juvenil, primer als EUA i tot seguit arreu del m\xc3\xb3n, alhora que el disseny tend\xc3\xad  a estretir-se. Actualment s\xc3\xb3n un dels tipus de pantal\xc3\xb3 m\xc3\xa9s populars arreu entre tota mena de grups d\'edat i entre ambd\xc3\xb3s sexes, com a pe\xc3\xa7a informal, de carrer, de temps lliure i, per a alguns, reivindicable en situacions formals.\n_START_SECTION_\nCultura\n_START_PARAGRAPH_\nPeces similars als texans ja les empraven els mariners genovesos del segle XVII; per\xc3\xb2 no consta pas que hi hagi hagut continu\xc3\xaftat amb la pe\xc3\xa7a actual. _NEWLINE_Com hem vist, els texans pr\xc3\xb2piament dits nasqueren com a roba de treball per a feines en qu\xc3\xa8 calia roba resistent; entre els primers usuaris habituals hi hagu\xc3\xa9 els cowboys i els minaires de l\'Oest dels EUA, de manera que la pe\xc3\xa7a forma part de la llegenda del Far West. Cap a la primeria del segle XX els texans eren prou populars entre treballadors industrials i agraris dels EUA, i fins i tot s\'usaren com a pantalons de feineig entre tropes estatunidenques. _NEWLINE_Als Estats Units, en la d\xc3\xa8cada dels cinquanta, els joves i adolescents comen\xc3\xa7aren a posar-se texans com a signe d\'identitat generacional, forma subtil de protesta inconformista i element inseparable de la cultura del rock. El fet es consider\xc3\xa0 una provocaci\xc3\xb3; per exemple, en alguns cinemes no es permetia l\'entrada a qui port\xc3\xa9s texans. En la d\xc3\xa8cada dels seixanta, els texans guanyaren acceptaci\xc3\xb3 i per la d\xc3\xa8cada dels setanta s\'havien convertit en un article corrent als Estats Units i a l\'Europa capitalista, almenys per a vestir informalment. A l\'URSS els texans, d\'acc\xc3\xa9s prou dif\xc3\xadcil, simbolitzaven el bloc capitalista, i per aix\xc3\xb2 dur-ne havia estat un signe d\'inconformisme envers el r\xc3\xa8gim, per\xc3\xb2 a la llarga tamb\xc3\xa9 s\'hi acabaren naturalitzant socialment; a la resta del bloc sovi\xc3\xa8tic aquest proc\xc3\xa9s fou m\xc3\xa9s r\xc3\xa0pid._NEWLINE_Els texans han esdevingut una pe\xc3\xa7a unisex per excel\xc2\xb7l\xc3\xa8ncia. De fet, l\'\xc3\xbas de texans per part de les dones fou un dels cap\xc3\xadtols centrals de la hist\xc3\xb2ria de la feminitzaci\xc3\xb3 dels pantalons: les noies en texans acostumaren progressivament el gruix de la societat a la idea que les dones, en general, poguessin optar per dur pantalons, en general. Subratllem que al principi, en el per\xc3\xadode en qu\xc3\xa8 eren roba de feineig, els texans de dona duien l\'obertura a la cuixa esquerra, com era habitual en tots els models de pantal\xc3\xb3 per a dona; en transformar-se en pe\xc3\xa7a de moda juvenil, les noies comen\xc3\xa7aren a usar texans d\'home, amb bragueta. Aix\xc3\xb2, al seu torn, contribu\xc3\xad decisivament a normalitzar la bragueta de pantal\xc3\xb3 per a \xc3\xbas femen\xc3\xad. Avui dia hi ha models de tex\xc3\xa0 confeccionats en patrons espec\xc3\xadficament femenins, tot i que les dones  poden optar igualment pels models masculins (que, en la pr\xc3\xa0ctica, s\xc3\xb3n unisex). _NEWLINE_Tradicionalment la bragueta dels texans tancava amb botons, com qualsevol mena de pantal\xc3\xb3 tradicional; posteriorment els botons foren substitu\xc3\xafts per cremallera. De fet, els texans foren una de les primeres peces de roba d\'\xc3\xbas massiu en qu\xc3\xa8 s\'implant\xc3\xa0 la cremallera._NEWLINE_Avui dia els texans formen part del fons d\'armari gaireb\xc3\xa9 mundial, alhora que han perdut la connotaci\xc3\xb3 juvenil; de mitjana cada nord-americ\xc3\xa0 en posseeix set. _NEWLINE_Les modes han anat imposant diversos tipus de tex\xc3\xa0: amb la cintura natural, alta o baixa; amb els camals ajustats, rectes o acampanats (o "de pota d\'elefant"). _NEWLINE_Els texans es descoloreixen i desgasten progressivament, i, a difer\xc3\xa8ncia d\'altres menes de pantal\xc3\xb3, aix\xc3\xb2 forma part de les caracter\xc3\xadstiques m\xc3\xa9s preuades; als anys seixanta i setanta els texans desgastats i descolorits eren motiu d\'orgull. D\'ac\xc3\xad han derivat, a partir dels anys vuitanta, tend\xc3\xa8ncies com el rentat a la pedra, que indueix la descoloraci\xc3\xb3 prematura i fins i tot afecta la integritat del teixit. Aix\xc3\xb2, al seu torn, ha propiciat la moda dels texans estripats o fets esquin\xc3\xa7alls._NEWLINE_Avui dia molts texans es confeccionen en denim elasticitzat, cosa que els fa encara m\xc3\xa9s ajustats al cos que els texans estrets o ajustats tradicionals (alhora que m\xc3\xa9s c\xc3\xb2modes). _NEWLINE_D\'altra banda, avui dia el disseny del tex\xc3\xa0 en molts casos tendeix a influir el tall d\'altra mena de models de pantal\xc3\xb3 informal, sobretot quan s\'hi apliquen teixits elasticitzats.\n_START_SECTION_\nFabricants\n_START_PARAGRAPH_\nLa marca de pantalons texans per excel\xc2\xb7l\xc3\xa8ncia \xc3\xa9s Levi\'s (Levi Strauss & Co.), no debades fundada per Levi Strauss. Tot i aix\xc3\xb2, n\'hi ha m\xc3\xa9s fabricants cl\xc3\xa0ssics, com ara Lee i Wrangler. Marques, totes aquestes, molt populars arreu del m\xc3\xb3n.  _NEWLINE_A l\'Estat espanyol, durant els anys seixanta i setanta predominaven de molt texans confeccionats per companyies locals; hi destac\xc3\xa0 la marca Lois. Les marques estatunidenques no hi foren accessibles fins entorn de 1981, i llavors s\'hi imposaren. _NEWLINE_En l\'actualitat hi ha moltes marques especialitzades en texans, i fins i tot les companyies de moda m\xc3\xa9s exclusives en fan de cars, com \xc3\xa9s el cas de Diesel i G-Star Raw.\n_START_SECTION_\nCuriositat legal\n_START_PARAGRAPH_\nEl 10 de febrer de 1999 el Tribunal Suprema d\'Apel\xc2\xb7laci\xc3\xb3 itali\xc3\xa0, de Roma, va absoldre un reu de violaci\xc3\xb3 argumentant que els pantalons texans no es poden treure sense consentiment del que els porta. El 28 de novembre de 2001, el Tribunal de Cassaci\xc3\xb3 revoc\xc3\xa0 la sent\xc3\xa8ncia anterior, condemn\xc3\xa0 el reu i establ\xc3\xad que portar texans no impedeix pas una violaci\xc3\xb3.'